Els usuaris del metro pagaran un 40% menys a partir de 2022
01 de desembre de 2021

Les persones usuaries de metro de l'Eliana es beneficiaran a partir del pròxim mes de gener de la rebaixa anunciada per l'Autoritat de Transport Metropolitana de València, dependent de la Conselleria de Política Territorial, Obres Públiques i Mobilitat que permetrà viatjar amb un sol bitllet en Metrovalencia, Metrobus, Rodalies o EMT i amb preus un 43% més barats.

D'aquesta manera, els abonaments de 10 viatges passaran de 20’90 a 12 euros, mentre que els  mensualspassaran de costar 68’70 a 53 euros en total. Les modificacions introduïdes significaran una simplificació també del sistema actual en passar de 4 a sol 2 zones de tarifació a partir de 2022.

Per part seua, la integració dels diversos transports públics en un sol sistema permetrà a elianers i elianeres tindre una millor connexió i comoditat a l'hora de desplaçar-se cap a la resta de localitats del cinturó de València. Igualment, la Conselleria ha posat en marxa noves línies d'autobús entre molts municipis de l'àrea metropolitana.

El primer edil, Salva Torrent, ha celebrat aquests canvis que faran que el transport metropolità siga més senzill, fàcil i barat, contribuint així a la mobilitat sostenible i a la lluita contra el canvi climàtic.